Flemming Møller Mortensen (S), 2012-05-15:
Er der alvor i den her sag, som drejer sig om en revidering af rygeloven?
Hertil vil jeg gerne med et rungende ja sige: Ja, det er der.
Der er meget, meget stor alvor.
Lad mig give et par eksempler på konsekvenserne af rygning.
14.000 danskere dør årligt som følge af rygning.
Hver fjerde dansker, der dør, dør som følge af rygning.
Det er den største enkeltstående faktor i forhold til sygdomsudvikling og dødsfald i Danmark.
5.000 danskere får hvert år tilkendt førtidspension som følge af en sygdom, der skyldes rygning.
150.000 danske patienter bliver årligt indlagt som følge af rygning.
2,8 millioner sygedage har vi her i landet årligt som følge af rygning.
Det er der mange skæbner og mange dårlige liv bag, og det koster samfundet rigtig mange penge.
Derfor har vi en rygelov, derfor blev vi i 2007 med meget stort flertal her i Folketinget enige om, at vi havde brug for en lovgivning på det her område.
Vi blev enige om, at den skulle evalueres i 2010, det udsatte vi, og nu er vi her, hvor vi har evalueret, og vi laver justeringer.
Regeringspartierne har fremlagt et lovforslag, som primært tager udgangspunkt i at beskytte og hjælpe børn og unge, så vi undgår, at de begynder at ryge, og så vi undgår, at de ryger meget.
De skal have hjælp til heller ikke at blive udsat for passiv rygning på det, der er deres arbejdspladser.
Deres arbejdspladser er skolerne.
Der er virkelig behov for, at vi får justeret den her rygelov, og der er plads til forbedringer.
Socialdemokraterne havde virkelig håbet på at få en bred aftale, som vi havde det i 2007, og jeg troede rent faktisk til det sidste, at det ville lykkes.
Det troede jeg, fordi jeg kunne se, der ikke var stor uenighed de borgerlige partier og regeringspartierne imellem.
Men sådan blev det ikke.
Der røg måske surhed og noget politisk strategi og taktik i det, og det synes jeg er ærgerligt.
Jeg har tidligere udtalt, og det gør jeg gerne igen, at jeg synes, det er uansvarligt set i forhold til alvoren for børn og unges sundhed.
Glædeligt er det dog, at vi får et flertal, og at vi får en god lov ud af det.
Væsentlige punkter, som vi kigger på, og som indgår i lovændringen, er, at ligesom det i dag er lov, at man skal være 18 år for at kunne købe tobak, så bliver det fremover også sådan, at man skal være 18 for at kunne ryge i en skolegård eller på en anden uddannelsesinstitution, og det gælder både ude og inde.
Det er fornuftigt, og det giver sammenhæng i den lov, vi allerede har i dag.
Der er visse undtagelser, eksempelvis anbringelsessteder for unge og nogle undtagelser i forhold til Kriminalforsorgens institutioner.
Vi skærper også reglerne i forhold til arbejdspladser, eksempelvis enkeltmandskontorer, som skal blive røgfrie, og det er af hensyn – et nødvendigt hensyn – til eksempelvis rengøringsassistenten.
Men der vil fortsat være mulighed for, at landmanden kan ryge i sin traktor eller lastbilchaufføren i sin lastbil, og det vil fortsat være muligt også at ryge på de små værtshuse på under 40 m2.
Vi skærper kontrollen og sanktionerne, og det er helt nødvendigt.
Vi hæver bøderne til det dobbelte, så de kommer til at ligge på 5.000, 10.000 og 20.000 kr. for henholdsvis første, anden og tredje gang, der finder overtrædelse sted.
Vi evaluerer loven igen i 2014 og finder områder for yderligere forbedringer.
Andre områder, som vi også kigger på, er, at der skal gives en ekstra hjælpende hånd til de op imod 70 pct. af alle rygere, som rent faktisk gerne vil holde op med at ryge.
Vi kræver også, at der skal forevises legitimation, når unge handler i butikkerne fremover, for at vise, at de reelt er 18 år, og vi tager til EU for at få EU til at frembringe den nødvendige viden og dokumentation for tobakkens og tilsætningsstoffernes skadevirkninger og deres afhængighedsskabende virkninger.
Kan vi ikke få EU med på den plan, så kigger vi på lovgivningen i Danmark.
Det er initiativerne set overordnet.
Så kan man spørge: Er det tilstrækkeligt?
Er det tilstrækkeligt, når vi kigger på tobakkens alvor og skadelige effekt?
Nogle vil sige nej, og andre vil sige det modsatte.
Som jeg ser det, tager vi tre skridt i den rigtige retning.
Det er bedre for sundheden, for de unge i særdeleshed, og det er bedre for alle, der udsættes for røg, enten fordi de selv er rygere, eller fordi de udsættes for passiv rygning.
Socialdemokraterne ønskede en bred aftale, de borgerlige partier stod af – de bærer ikke ansvaret.
Det synes jeg er ærgerligt, og jeg synes, det er en ærgerlig måde at forvalte sine mandater på her i Folketinget.
Vi får en god aftale, Socialdemokraterne støtter den naturligvis, og SF gør det samme.